SKRIFTLIG FORESPØRGSEL E-1605/01

af Juan Naranjo Escobar (PPE-DE) til Kommissionen

(1. juni 2001)

Om: Et europæisk politikorps

Fredsmissionerne på Balkan har vist, at militære styrker ikke selv kan påtage sig de utallige opgaver i forbindelse med opretholdelse af ro og orden, som er nødvendige for at sikre stabiliteten i de pågældende områder. Afgørelsen om oprettelse af en politistyrke på 5 000 mand, som skal operere i samarbejde med den hurtige udrykningsstyrke under fremtidige fredsmissioner, blev behandlet på mødet den 10. maj i år, hvor de 15 medlemslande gav meddelelse om, hvor stort deres bidrag til den europæiske politistyrke ville være.

Hvornår skønner Kommissionen, at den vil være i stand til at tilpasse og udarbejde de nødvendige minimumsbestemmelser for, at denne politistyrke kan fungere i praksis? Er det Kommissionens opfattelse, at initiativet bør støttes af foranstaltninger inden for retspleje og strafferet, som skal resultere i, at EU også i forbindelse med sine fredsmissioner udsender dommere og fængselsfunktionærer?

Mener Kommissionen, at den i 2003 vil kunne disponere over en politistyrke i betragtning af, at visse medlemsstater endnu ikke internt har været i stand til at finde en løsning på de kompetencekonflikter, som realiseringen af deres bidrag til den europæiske politistyrke indebærer?

Svar afgivet på Kommissionens vegne af Christopher Patten

(31. juli 2001)

Det er vigtigt i forbindelse med denne forespørgsel at rydde enhver form for misforståelse af vejen: medlemsstaterne er ikke i færd med at oprette en europæisk politistyrke eller nogen form for stående styrke. De er derimod ved at opbygge en hurtig udrykningsstyrke bestående af politi og enheder fra medlemsstaterne, der med kort varsel kan indsættes i forbindelse med kriser i tredjelande, enten operationer, der ledes af denne styrke, eller som støtte for operationer, der ledes af FN eller OSCE (Organisationen for Sikkerhed og Samarbejde i Europa), hvilket er noget helt andet end en europæisk politistyrke. Endvidere skal det bemærkes, at denne politistyrke etableres med henblik på deltagelse i det bredest mulige udsnit af foranstaltninger fra overvågning og uddannelse til strafferetlig forfølgning og nærpolitiopgaver, ikke kun til opretholdelse af den offentlige ro og orden og ikke nødvendigvis i samarbejde med den hurtige militære udrykningsstyrke.

Spørgsmålet om, hvornår de grundlæggende lovgivningsmæssige rammer, der vil gøre EU's politikrisestyringsstyrke operativ, skal være på plads, er det hovedsageligt Rådet, der skal træffe afgørelse om. EU vil sandsynligvis erklære styrken indledningsvist operativt på Det Europæiske Råd i Laeken i 2001 og fuldt ud operativt i 2003.

Hvad de lovgivningsmæssige og strafferetslige elementer angår, er Kommissionen enig i, at EU's politikrisestyringsstyrke bør understøttes af en konkret målsætning hvad angår retsstatsproblematikken. Kommissionen har derfor støttet medlemsstaternes bestræbelser på at beregne, hvor meget personale (fra dommere og anklagere til fængselsfunktionærer), man kan regne med, medlemsstaterne kan afsætte til krisestyringsoperationer. Tallet blev offentliggjort på Det Europæiske Råd i Gøteborg i juni 2001. Endvidere er Kommissionen ved at gennemføre licitationer i forbindelse med projekter, der skal sørge for uddannelse af embedsmænd i medlemsstaterne, der kan blive udsendt til krisestyringsoperationer, hvilket vil hjælpe med til at forbedre både de kvantitative og kvalitative aspekter af den konkrete målsætning, idet der således dannes en større pulje af uddannede embedsmænd til udstationering på lang sigt, der er bedre uddannede til at påtage sig opgaver i forbindelse med krisestyringsoperationer.

Da EU's politikrisestyringsstyrke vil blive sammensat på grundlag af frivillige bidrag fra medlemsstaterne, er spørgsmålet om fristen for enhedens oprettelse (2003) kan overholdes, et spørgsmål, der bedre kan besvares af Rådet. Kommissionen har imidlertid noteret sig, at tilkendegivelser fra politicheferne i EU på deres konference i Bruxelles den 10. maj 2001 tyder på, at den konkrete målsætning fra Feira hvad det politimæssige aspekt angår skulle være opfyldt af medlemsstaterne ved udgangen af 2001.